Es constitueix l’Entitat de Gestió del Polígon de Cotes d’Algemesí i el conveni de col·laboració amb l’Ajuntament
24 de octubre de 2022

Al Saló de Plens es va aprovar finalment la creació de l’Entitat de Gestió i Modernització (EGM) del Polígon de Cotes i el conveni de col·laboració entre aquesta i l’Ajuntament. Algemesí es converteix així en el primer municipi de la Ribera Alta en comptar amb una EMG, el tercer de la província i l’onzé de tota la Comunitat Valenciana.

Un total de 60 dels 84 propietaris de les parcel·les del polígon de Cotes, que simbolitzaven el 87,53% dels coeficients de participació, es van reunir  en assemblea per votar i aprovar tota una sèrie de propostes relacionades amb la creació, el funcionament i el futur de l’organització com van ser els Estatuts, els càrrecs de la Junta Directiva i el pressupost per a l’any 2023.

“La constitució és l’últim pas d’un llarg procés de tramitació que ja dota de personalitat jurídica a l’Entitat per a poder començar a funcionar i un pas més perquè Algemesí siga una ciutat amb un futur industrial, sostenible i socialment responsable, que permeta als nostres joves realitzar-se plenament, amb ocupacions de qualitat i proximitat” va declarar el president electe de la EGM, Miguel Ángel Calpe.

Una vegada acabada la votació per part dels empresaris, el Ple de l'Ajuntament d'Algemesí, convocat en sessió extraordinària, va aprovar definitivament la constitució de l'entitat per unanimitat. Palma Egido, regidora de Promoció Econòmica, va posar l’èmfasi en el fet que “aquesta constitució significa un canvi molt important per a situar el polígon de Cotes en el mapa empresarial de polígons avançats del territori valencià, ja que permetrà consolidar i modernitzar l’àrea industrial, atraure inversions i obrir les portes a plans d’ajudes i de competitivitat empresarial.”

Per la seua banda, l’alcaldessa Marta Trenzano va destacar que “volem apostar per la indústria d’Algemesí com a motor de l’economia local i la signatura d’aquest conveni suposa una mostra més del compromís que l’Ajuntament i els i les representants de l’àrea industrial de Cotes tenim per permetre mitjançant l’actuació pública-privada la millor gestió, modernització i promoció de l’àrea industrial.”

Per a més informació es pot consultar l’apartat ‘Agrupacions d’interés urbanístic al Portal de Transparència (http://transparencia.algemesi.es/?page\_id=185).